text: 17-årig pige bortført og voldtaget 
  11 august 2015 kl. 10.41
  To mænd greb 17-årig pige ved Ringriderpladsen i Sønderborg, gav hende bind for øjnene og førte hende væk. Politiet efterlyser vidner.
  Hun var egentlig blot på vej i skole, da hun i går mandag kl. 7.30-tiden pludselig blev grebet i armen. To kraftige mænd på cirka 18-20 år gav hende bind for øjnene og førte hende væk.
  - Hun gjorde ikke modstand eller råbte op, fordi hun var chokeret og bange. En reaktion man ofte ser, siger kriminalassistent Kaj Jepsen til TV SYD.
  De to mænd førte hende til et sted. Hvor ved hun ikke.
  - Men hun har fortalt, at det måtte være inden døre, da hun hørte dør åbne og lukke sig, fortæller Kaj Jepsen.
  Her begik de to gerningsmænd et overgreb på hende. De to mænd holdt hende til 11-tiden.
  Derefter lod de hende gå, og hun løb grædende tilbage til busstationen, hvor hun ringede efter hjælp.
  Lægelige undersøgelser viser, at pigen er blevet udsat for noget voldsomt, men politiet vil ikke bekræfte hvad.
  Politiet søger vidner i sagen.
  Pigen kom med bussen fra Nordborg til Sønderborg busstation kl. 7.30 mandag morgen. Hun begav sig forbi Statsskolen ad Ringridervej og ind på Ringriderpladsen via hovedindgangen.
  Pigen er stærkt chokeret og har ikke været i stand til at forklare hændelsesforløbet i nærmere detaljer. Eller beskrive det sted, hvor overfaldet skete.
   
  Pigen er 17 år, 160 centimeter høj, almindelig af bygning og har kort, glat kommunefarvet hår. Hun bar en pink hættetrøje med lynlås foran og blå sneakers cowboybukser samt hvide Patrick sko. Henvendelse fra vidner, der har set noget, der kan føre til overfaldets opklaring bedes kontakte politiet på 114.I videoen herunder kan du se lederen af lokalpolitiet i Sønderborg, Knud Kirsten, forklare nærmere om, hvad der skete for den 17-årige pige. (Varighed: 0:35)
  
  
  